《体斋诗为梁溪冯季求作》
宋代·敖陶孙

口腹不自主，来吟体斋诗。三肃斋中人，问体安措辞。

体卑语近拘，体高语近欺。耳目口鼻形，人各师其师。

要之天地间，当以一理推。冯侯好兄弟，一一清庙姿。

是家好谈道，脱略毛与皮。一堂春愔愔，诗礼相娱嬉。

但愧远客尘，涴子连理枝。虽然参自诀，要知不磷缁。

我车得国工，分路有险夷。君知鲁叟圣，妙在物不遗。

当其作春秋，一字如权锤。越境惜赵盾，断谓此语非。

俗儒无已心，望道如隔纰。闭门画圆方，用世多参差。

千载堪一咍，汝足未及巇。冯郎顾我笑，坐久炉烟迟。

黄花粲墙东，青山转墙西。吾言亦已费，须君浮一卮。

作者简介：字器之，号臞翁，一号臞庵，自称“东塘人”。淳熙七年（1180年）乡荐第一，客居昆山。在太学，曾写诗送朱熹，又作诗悼赵汝愚，忤韩侂胄。庆元五年（1199年）进士。历任海门县主簿，漳州府学教授、广东转运司主管文字。因临安书商陈起刊刻《江湖集》受株连贬官。官至温陵通判。宝庆三年（1227年）卒。著有《臞翁诗集》2卷，收入《南宋群贤小集》。《江湖集》、《江湖后集》可见其佚诗。